Թոմ Կերնի

Թոմ Կերնի (անգլ.՝ Tom Cairney, հունվարի 20, 1991(1991-01-20), Նոթինգհեմ, Նոթթինգեմշիր, Անգլիա, Միացյալ Թագավորություն), շոտլանդացի պրոֆեսիոնալ ֆուտբոլիստ։ Ներկայումս հանդես է գալիս Ֆուլհեմի և Շոտլանդիայի ազգային հավաքականի կազմում։ Խաղում է կենտրոնական կիսապաշտպանի դիրքում։


== Ակումբային կարիերա ==


=== Հալ Սիթի ===
Ֆուտբոլիստի կարիերան Կերնին սկսել է Լիդս Յունայթեդում։ 16 տարեկան հասակում նա հեռացվեց ակումբից ցածր հասակի համար, ինչից հետո՝ 2007 թվականին միացավ Հալ Սիթիի ակադեմիային։ 2008-09 մրցաշրջանում Կերնին ճանաչվեց Հալի տարվա լավագույն երիտասարդ ֆուտբոլիստ և 2009 թվականի հունիսին 2 տարվա պայմանագիր կնքեց ակումբի հետ։ Իր պրոֆեսիոնալ դեբյուտը նշեց 2009 թվականի օգոստոսի 25-ին՝ Անգլիայի լիգայի գավաթի Սաութենդ Յունայթեդի դեմ խաղում։ Այս խաղում նա բացեց հանդիպման հաշիվը՝ հեռահար հարվածով դառնալով գոլի հեղինակ։ 

Իր առաջին հանդիպումը Պրեմիեր Լիգայում Կերնին անցկացրեց 2010 թվականի հունվարի 30-ին՝ Վուլվերհեմպտոն Ուոնդերերսի դեմ խաղում։ Առաջին գոլը առաջնությունում խփեց մարտի 7-ին՝ Էվերտոնի դեմ խաղում։ Մարտի 31-ին նա 3 տարով երկարաձգեց իր պայմանագիրը Հալ Սիթիի հետ։ Իր առաջին մրցաշրջանում Կերնին անցկացրեց 14 հանդիպում՝ դառնալով 2 գոլի հեղինակ։ 2011 թվականի հունվարին նա երկարաձգեց իր պայամագնիրը ակումբի հետ մինչև 2013 թվականը։
2011 թվականի հոկտեմբերի 22-ին Կերնին 2 գոլային փոխանցում տվեց Ուոտֆորդի դեմ խաղում՝ օգնելով Հալ Սիթիին հաղթել 3-2 հաշվով։ 2012 թվականի հունվարի 7-ին նա գոլի հեղինակ դարձավ Անգլիայի գավաթի Իպսվիչ Թաունի դեմ խաղում։ Օգոստոսի 28-ին շոտլանդացին 2 գոլային փոխանցում տվեց Անգլիայի լիգայի գավաթի Դոնկաստեր Ռովերսի դեմ խաղում, սակայն Հալը պարտվեց 3-2 հաշվով։ Հալ Սիթիի կազմում Կերնին անցկացրեց 80 հանդիպում՝ դառնալով 5 գոլի և 11 գոլային փոխանցման հեղինակ։


=== Բլեքբուրն Ռովերս ===
2013 թվականի օգոստոսի 1-ին Կերնին մինչև 2014 թվականի հունվարը վարձավճարով միացավ Բլեքբուրն Ռովերսին։ Իր դեբյուտը նշեց օգոստոսի 4-ին՝ փոխարինման մտնելով Դերբի Կաունտիի դեմ խաղում։ Իր առաջին հանդիպումը Բլեքբուրնի մեկնարկային կազմում անցկացրեց օգոստոսի 7-ին՝ Անգլիայի լիգայի գավաթի Կարլայլ Յունայթեդի դեմ խաղում։ Այս խաղում Կերնին դարձավ գոլի և գոլային փոխանցման հեղինակ, սակայն հեռացվեց խաղադաշտից՝ ստանալով երկրորդ դեղին քարտը հանդիպման լրացուցիչ ժամանակի 100-րդ րոպեին։ 2014 թվականի հունվարի 1-ին նա 2 գոլային փոխանցում տվեց Լիդս Յունայթեդի դեմ խաղում՝ օգնելով իր թիմին հաղթել 2-1 հաշվով։ Հաջորդ օրը՝ հունվարի 2-ին Բլեքբուրնը գնեց Կերնիի ամբողջ տրանսֆերը։ Ապրիլի 1-ին շոտլանդացին գոլի և գոլային փոխանցման հեղինակ դարձավ Բրայթոն ընդ Հոուվ Ալբիոնի դեմ խաղում, իսկ հանդիպումն ավարտվեց 3-3 հաշվով։ Իր առաջին մրցաշրջանում Կերնին անցկացրեց 40 հանդիպում բոլոր մրցաշարերում՝ դառնալով 6 գոլի ու 9 գոլային փոխանցման հեղինակ և ճանաչվելով Բլեքբուրնի տարվա լավագույն ֆուտբոլիստ։ 

2014 թվականի օգոստոսի 8-ին՝ Կարդիֆ Սիթիի դեմ խաղում Կերնին դարձավ գոլի հեղինակ, սակայն հանդիպումն ավարտվեց 1-1 հաշվով։ Օգոստոսի 19-ին նա գոլ խփեց Նորվիչ Սիթիի դեմ խաղում, սակայն Բլեքբուրնը պարտվեց 1-3 հաշվով։ Նոյեմբերի 22-ին Կերնին հեռացվեց խաղադաշտից Լիդս Յունայթեդի դեմ խաղում՝ ստանալով երկրորդ դեղին քարտը հանդիպման 82-րդ րոպեին։ 2015 թվականի ապրիլի 4-ին նա գոլի հեղինակ դարձավ Լիդս Յունայթեդի դեմ խաղում՝ օգնելով իր թիմին հաղթել 3-0 հաշվով։ 2014-15 մրցաշրջանում Կերնին անցկացրեց 45 հանդիպում՝ դառնալով 3 գոլի և 7 գոլային փոխանցման հեղինակ։


=== Ֆուլհեմ ===
2015 թվականի հունիսի 26-ին Կերնին 3 միլիոն ֆունտ ստերլինգի դիմաց տեղափոխվեց Ֆուլհեմ։ Նա ակումբի հետ կնքեց 4 տարվա պայմանագիր՝ ստանալով 10 համարի մարզաշապիկը։ Իր դեբյուտը Ֆուլհեմի կազմում Կերնին նշեց օգոստոսի 8-ին՝ Կարդիֆ Սիթիի դեմ խաղում։ Իր առաջին գոլը խփեց օգոստոսի 15-ին՝ Բրայթոն ընդ Հոուվ Ալբիոնի դեմ խաղում։ Օգոստոսի 19-ին նա գոլի հեղինակ դարձավ Հալ Սիթիի դեմ խաղում՝ ճանաչվելով այս հանդիպման լավագույն ֆուտբոլիստ։ Սեպտեմբերի 29-ին Կերնին հեռացվեց խաղադաշտից Վուլվերհեմպտոն Ուոնդերերսի դեմ խաղում՝ կարմիր քարտ ստանալով հանդիպման 35-րդ րոպեին և որակազրկվելով 3 խաղով։ 2016 թվականի փետրվարի 13-ին շոտլանդացին գոլի և գոլային փոխանցման հեղինակ դարձավ Քուինս Պարկ Ջեյնջերսի դեմ խաղում՝ ճանաչվելով այս հանդիպման լավագույն ֆուտբոլիստ։ Փետրվարի 20-ին նա դուբլ ձևակերպեց Չառլտոն Ատլետիկի դեմ խաղում՝ օգնելով Ֆուլհեմին հաղթել 3-0 հաշվով։ 2016 թվականի փետրվարին շոտլանդացին ճանաչվեց Չեմպիոնշիպի ամսվա լավագույն ֆուտբոլիստ։ Իր առաջին մրցաշրջանում Կերնին անցկացրեց 39 հանդիպում Չեմպիոնշիպում՝ դառնալով 8 գոլի և 6 գոլային փոխանցման հեղինակ։
2016 թվականի օգոստոսի 5-ին՝ Նյուքասլ Յունայթեդի դեմ խաղում Կերնին առաջին անգամ խաղադաշտ դուրս եկավ Ֆուլհեմի ավագի թևկապով։ Սեպտեմբերի 27-ին նա գոլ խփեց Նոթինգհեմ Ֆորեստի դեմ խաղում՝ փրկելով իր թիմին պարտությունից։ 2017 թվականի փետրվարի 22-ին՝ Բրիստոլ Սիթիի դեմ խաղում Կերնին դարձավ գոլի և գոլային փոխանցման հեղինակ՝ օգնելով Ֆուլհեմին հաղթել 2-0 հաշվով։ Փետրվարի 25-ին Կերնին 2 գոլային փոխանցում տվեց Կարդիֆ Սիթիի դեմ խաղում, իսկ հանդիպումն ավարտվեց 2-2 հաշվով։ Մրցաշրջանի մեծ մասը Կերնին անցկացրեց որպես Ֆուլհեմի ավագ՝ ճանաչվելով ակումբի տարվա լավագույն ֆուտբոլիստ և ընդգրկվելով Չեմպիոնշիպի խորհրդանշական հավաքականում։ Այս մրցաշրջանում նա մասնակցեց 51 հանդիպման՝ դառնալով 13 գոլի և 12 գոլային փոխանցման հեղինակ։
2017 թվականի հուլիսի 3-ին Կերնին երկարաձգեց իր պայմանագիրը Ֆուլհեմի հետ մինչև 2021 թվականը։ 2017-18 մրցաշրջանում նա դարձավ ակումբի մշտական ավագը՝ փոխարինելով կարիերան ավարտած Սքոթ Պարկերին։ 2017 թվականի հոկտեմբերի 28-ին Կերնին գոլի հեղինակ դարձավ Բոլտոնի դեմ խաղի ավելացված ժամանակում՝ փրկելով Ֆուլհեմին պարտությունից։ 2018 թվականի մարտի 30-ին նա գոլի հեղինակ դարձավ Նորվիչ Սիթիի դեմ խաղում՝ օգնելով իր թիմին հաղթել 2-0 հաշվով։ 2018 թվականի մայիսի 26-ին՝ Չեմպիոնշիպի փլեյ-օֆֆի եզրափակչում՝ Աստոն Վիլայի դեմ խաղում Կերնին խփեց հանդիպման միակ գնդակը՝ օգնելով Ֆուլհեմին հաղթել 1-0 հաշվով և նվաճել ուղեգիր Պրեմիեր Լիգա։ 2017-18 մրցաշրջանում շոտլանդացին անցկացրեց 37 հանդիպում և դարձավ 6 գոլի ու 5 գոլային փոխանցման հեղինակ։ Կերնին ներառվեց Չեմպիոնշիպի խորհրդանշական հավաքականում, ինչպես նաև՝ ընդգրկվեց մրցաշարի տարվա լավագույն ֆուտբոլիստների եռյակում, սակայն զիջեց այս տիտղոսը Ռայան Սեսենյոնին։
2018 թվականի հուլիսի 5-ին Կերնին 5 տարով երկարաձգեց իր պայմանագիրը ակումբի հետ։ Իր առաջին հանդիպումը Պրեմիեր Լիգայում Ֆուլհեմի կազմում անցկացրեց օգոստոսի 11-ին՝ Քրիսթալ Փելասի դեմ խաղում։ Իր առաջին և միակ գոլը 2018-19 մրցաշրջանում Կերնին խփեց 2019 թվականի ապրիլի 13-ին՝ Էվերթոնի դեմ խաղում։ Մայիսի 3-ին շոտլանդացին երկարաձգեց իր պայմանագիրը մինչև 2024 թվականը։ 2018-19 մրցաշրջանում Ֆուլհեմը դուրս մնաց Պրեմիեր Լիգայից։ 2019 թվականի օգոստոսի 21-ին Կերնին 2 գոլային փոխանցում տվեց Միլուոլի դեմ խաղում։ Հոկտեմբերի 1-ին նա դուբլ ձևակերպեց Ռեդինգի դեմ խաղում։


== Միջազգային կարիերա ==
Կերնին իրավասու էր ներկայացնել Անգլիան և Շոտլանդիան միջազգային ասպարեզում, սակայն նա հայտարարեց, որ ցանկանում է հանդես գալ Շոտլանդիայի կազմում՝ նույնիսկ եթե առաջարկ ստանա Անգլիայի հավաքականից։ Շոտլանդիայի մինչև 21 տարեկանների երիտասարդական հավաքականի կազմում իր դեբյուտը Կերնին նշեց 2010 թվականի օգոստոսի 11-ին՝ Շվեդիայի դեմ խաղում։
Շոտլանդիայի ազգային հավաքական Կերնին առաջին անգամ հրավիրվեց 2017 թվականի մարտին։ Իր դեբյուտը ազգային հավաքականում նշեց մարտի 22-ին՝ Կանադայի դեմ ընկերական խաղում։


== Կարիերայի վիճակագրություն ==


=== Ակումբային վիճակագրություն ===
2020 թվականի հունվարի 3-ի դրությամբ


=== Միջազգային վիճակագրություն ===
2020 թվականի հունվարի 3-ի դրությամբ


== Նվաճումներ ==


=== Ակումբային ===
Ֆուլհեմ

Չեմպիոնշիպի փլեյ օֆֆ. 2017–18


=== Անհատական ===
Հալ Սիթիի տարվա լավագույն երիտասարդ ֆուտբոլիստ. 2008–09
Բլեքբուրն Ռովերսի տարվա լավագույն ֆուտբոլիստ. 2013–14
Ֆուլհեմի տարվա լավագույն ֆուտբոլիստ. 2016–17
Չեմպիոնշիպի խորհրդանշական հավաքական. 2016–17, 2017–18


== Ծանոթագրություններ ==


== Արտաքին հղումներ ==
Կերնիի պաշտոնական Տվիտերի էջը
Կերնիի պաշտոնական Ինստագրամի էջը
Կերնին transfermarkt-ում
Կերնին soccerbase.com-ում
Կերնին WhoScored.com կայքում
Կերնին Ֆուլհեմի պաշտոնական կայքում
Կերնին Պրեմիեր Լիգայի պաշտոնական կայքում
Կերնին Շոտլանդիայի ֆուտբոլի ասոցիացիայի կայքում